**PRAVILNIK ZA VOLONTERE 68. Pulskog filmskog festivala**

1. Volonteri će raditi u smjenama svih dana Festivala te prema potrebi nekoliko dana prije i poslije Festivala. Razdoblje trajanja 68. Pulskog filmskog festivala je od 17. do 24. srpnja 2021. godine.

2. Nakon objave rezultata natječaja održat će se sastanak volontera. O mjestu i vremenu održavanja sastanka svi će kandidati biti pravovremeno obaviješteni. Odabrani volonteri moraju prisustvovati sastanku kako bi se upoznali sa svim detaljima. Volonteri su dužni potpisati Ugovor o volontiranju koji će dobiti na sastanku.

3. Volonteri će imati svog koordinatora koji će ih podijeliti u odjele, a nakon podjele po odjelima imat će odjelnog voditelja. Koordinator volontera i odjelni voditelji volonterima će pružiti sve potrebne informacije o volonterskim aktivnostima i ostalim detaljima o Festivalu i organizaciji Festivala. Volonteri moraju poštovati radno vrijeme i raspored koji im je zadao njihov koordinator ili odjelni voditelj. Volonteri su dužni svaki se dan javiti i odjaviti kod svog odjelnog voditelja.

4. Volonteri su obavezni dolaziti na svoje radno mjesto 15 minuta prije početka smjene. Obavezno je držati se rasporeda. Volonterima na radnom mjestu nije dozvoljeno zadržavanje van njihovog rasporeda i radnog vremena. U slučaju bolesti, volonteri se moraju u što kraćem roku javiti odjelnom voditelju.

5. Konzumiranje alkohola, cigareta i opojnih sredstava za vrijeme volontiranja strogo je zabranjeno.

6. Volonteri svojim ponašanjem ne smiju ugrožavati ugled Festivala. Volonteri su dužni sa svim gostima Festivala biti krajnje ljubazni i pokušati odgovoriti na sva njihova pitanja. U slučaju da volonter ne zna odgovor na postavljeno pitanje ili se susretne s bilo kakvim problemom dužan je javiti ih koordinatoru volontera i voditelju odjela.

7. Volonterima će biti osigurane akreditacije za ulazak na sve projekcije i događanja namijenjena publici Festivala. Volonteri ne mogu rezervirati mjesta za projekcije, već moraju ulaziti na projekcije zadnji i sjesti na slobodna mjesta tek kada publika zauzme svoja mjesta. Za vrijeme Festivala volonteri su dužni nositi festivalsku/sponzorsku majicu i akreditaciju.

8. Volonterima će biti osiguran jedan topli obrok dnevno ovisno o smjeni. Bonove za hranu, s kojima će volonteri moći jesti u festivalskom restoranu, podijelit će koordinator volontera.

68. Pulski filmski festival